b'\n_START_ARTICLE_\nMarko Naber\xc5\xa1nik\n_START_SECTION_\n\xc5\xbdivljenjepis\n_START_PARAGRAPH_\nNaber\xc5\xa1nik je v Mariboru kon\xc4\x8dal srednjo tehni\xc4\x8dno \xc5\xa1olo, se zatem vpisal na \xc5\xa1tudij ekonomije in leta 1996 obiskal te\xc4\x8daj filmske re\xc5\xbeije na Newyor\xc5\xa1ki filmski akademiji. Tam je posnel kratki igrani film The Beginning (Za\xc4\x8detek), s katerim je opravil sprejemni izpit na Akademiji za gledali\xc5\xa1\xc4\x8de, radio, film in televizijo Univerze v Ljubljani, kjer je leta 2002 diplomiral iz filmske in televizijske re\xc5\xbeije, leta 2010 pa kon\xc4\x8dal \xc5\xa1e magisterij. Dela kot redni profesor na Oddelku za film in televizijo na AGRFT ter kot re\xc5\xbeiser igranih in dokumentarnih filmov ter televizijskih oddaj. Podpisal se je pod ve\xc4\x8d kot 500 televizijskih oddaj, med katerimi so vidnej\xc5\xa1e Studio City, Viktorji (2004, 2005, 2008), As ti tud not padu?, Zmago Batina \xe2\x80\x93 Vzemi ali pusti, Na zdravje, Pod klobukom in \xc5\xa1tevilne druge. Njegov celove\xc4\x8derni prvenec Petelinji zajtrk je s 183.000 gledalci drugi najbolj gledan slovenski film vseh \xc4\x8dasov. Leta 2012 je izjemen uspeh do\xc5\xbeivel tudi njegov drugi celove\xc4\x8derni film \xc5\xa0anghaj. Na festivalu A kategorije v Montrealu (36th World Film Festival Montreal) je bil uvr\xc5\xa1\xc4\x8den med 17 filmov, ki so se predstavili v uradnem tekmovalnem programu. Selektorji festivala so dokon\xc4\x8dni izbor naredili po ogledu kar 3000 filmov. V najbolj presti\xc5\xbeni sekciji je film \xc5\xa0anghaj prejel nagrado za najbolj\xc5\xa1i scenarij._NEWLINE_Tudi \xc5\xa0anghaj je bil pri slovenskih gledalcih dele\xc5\xbeen uspeha in kinematografsko predvajanje zaklju\xc4\x8dil s 47. 695 gledalci (vir: Slovenski filmski center). Leta 2014 je Naber\xc5\xa1nik kon\xc4\x8dal svoj tretji celove\xc4\x8derni igrani projekt Gozdovi so \xc5\xa1e vedno zeleni (Die W\xc3\xa4lder sind noch gr\xc3\xbcn), s katerim se je ponovno uvrstil na festival A kategorije. Film so sprejeli v uradni tekmovalni program\xc2\xa017. mednarodnega filmskega festivala v \xc5\xa0anghaju Za uvrstitev v osrednji program festivala se je potegovalo 1099 filmov iz 112 dr\xc5\xbeav, selektorji pa so jih izbrali le 17, med njimi tudi Naber\xc5\xa1nikov film. Gozdovi so \xc5\xa1e vedno zeleni je nastal v koprodukciji med Slovenijo in Avstrijo z zasebnimi finan\xc4\x8dnimi sredstvi brez podpore javnih filmskih skladov. Imel je slovensko in avstrijsko kinematografsko  distribucijo. Prejel je pozitivne odzive kritikov, med drugim so ga dobro ocenili tudi v priznani ameri\xc5\xa1ki publikaciji The Hollywood Reporter.'